
י"ח אייר תשפ"ו
וועדה מלווה בית ספרית - סוף שנה
מנהלים, רשתות ושותפים יקרים שלום רב,
בשנת הלימודים תשפ"ה התחלנו בקיום של ועדה מלווה לבתי הספר, וזאת כחלק מתהליך של הבניית סדירויות המאפשרות שיח מקצועי מקדם ומלמד. במהלך הוועדה בתי ספר מציגים נתוני יסוד, מטרות ויעדים מרכזיים, פעולות למימושם ומשאבים נגזרים. כמו כן, הוועדה מאשרת לדון בקשיים ובצרכים הייחודיים של בית הספר. 
חשוב לציין כי הוועדה הינה חלק מתהליך תכנון וגיבוש תוכנית עבודה ומהווה נדבך חשוב בתרבות של ניהול ידע וניהול מבוסס נתונים הן בבתי הספר והן במטה.
בשנה זו אנו ממשיכים במתכונת זו, קיימנו ועדות במחצית הראשונה של השנה ואנו לקראת קיום ועדות מלוות מסכמות לשנה זו, בהם נתבונן על העשייה והנתונים בשנה זו ועל היערכות לשנת הלימודים הבאה (הועדה כוללת את ההיבטים שנדונו בעבר בועדת אס"א ומניעת נשירה בחברה הערבית – יש להכין את טפסי סיכום שנה של התוכניות בצירוף הקבלות לחתימת המפקחת על הצוותים הטיפוליים).
אנו מבקשים שהפורמט הנ"ל יהווה בסיס לוועדה המלווה בה ינכחו כל השותפים. הדבר יסייע ליצירת שפה משותפת ולמניעת כפילויות. מצגת זו יכולה וצריכה להתבסס על מצגת תחילת השנה עם דיוק הנתונים הנדרשים.
מהות: 
הוועדה מהווה פורום מייעץ, מלווה ותומך להנהלת בית הספר ומאפשרת חשיבה ושיח משותפים של כל השותפים ובעלי העניין של בית ספר אודות סוגיות, קשיים ואתגרים בגיבוש וביישום המדיניות הפדגוגית, הניהולית והכלכלית של בית הספר.
הוועדה אשר מתמקדת בתוכנית העבודה הבית ספרית ואישורה, ובכלל זה יעדים, פעולות ומשאבים, מבטאת את האיזון בין האוטונומיה הניתנת לצוות בית הספר לצד חובת האחריות המוטלת על המנהלים ובעלי התפקידים לתת דין וחשבון על הנעשה בבית הספר. 


הועדות המלוות מתקיימות בהשתתפות:
השתתפות חובה: נציג הרשת, מפקח כולל, מפקחת על המערך הטיפולי, מפקחים מקצועיים, הנהלת ביה"ס. 
השתתפות רשות: ממונה מחוז, נציג מפעל/צבא,  מנחה מטעם מפרש או כל נציג אחר בקהילה שבית הספר בוחר. 
דגשים:
· באחריות מנהל ביה"ס לתאם את הוועדה ולהוציא זימון מסודר עד 15/5.
· מצורפת מצגת הכנה לוועדה – יש לשלוח את המצגת לכל המשתתפים שבוע לפני הוועדה לצורך היערכות מיטבית של המשתתפים.
· ועדה מלווה היא שלב חשוב ומסכם בתהליך תכנוני בית ספרי. לכן, על בית הספר לקיים ישיבות חשיבה והיערכות פנימיות (עם גורמים מלווים), וכן לערוך מפגש מקדים עם מפקח ביה"ס על מנת להחליט במה תתמקד הוועדה המלווה .
· שיח מבוסס נתונים. 
· ביה"ס מתבקש לסכם את הוועדה ולשלוח את הסיכום לכל המשתתפים מקסימום יומיים לאחר הועדה.
· משך הוועדה: שלוש - ארבע שעות.
· יוגש כיבוד קל.
· על כולנו לזכור כי שיח מאפשר, פתוח וכן הוא הבסיס לאפקטיביות הוועדה. 
בברכת שיח פורה, בשורות טובות
רויטל אמיר                                               ד"ר מיכל גלסר

החינוך היוצר

